b'\n_START_ARTICLE_\nEm\xc3\xadlia Noya Casanovas\n_START_SECTION_\nBiografia\n_START_PARAGRAPH_\nNoya estudi\xc3\xa0 magisteri a Tarragona entre el 1915 i el 1919. Va ser una estudiant amb resultats molt brillants. A l\xe2\x80\x99edat de 24 anys es trasllada a Eivissa per impartir classes. Dugu\xc3\xa9 una tasca educativa molt activa. Obr\xc3\xad la seva primera escola situada a la pla\xc3\xa7a de la Constituci\xc3\xb3 al barri de la Marina, per\xc3\xb2 tamb\xc3\xa9 va treballar a altres centres educatius com l\xe2\x80\x99escola de nines de Dalt Vila o la seva escola d\xe2\x80\x99al\xc2\xb7lotes situada al passeig de Vara de Rey. Durant la seva vida com a mestra, va lluitar activament per crear el Col\xc2\xb7legi de sa Graduada, i esdevingu\xc3\xa9 una de les impulsores d\xe2\x80\x99aquest centre que continua obert actualment. Al llarg de la seva vida, Emilia va desenvolupar altres activitats culturals i intel\xc2\xb7lectuals, com per exemple la seva col\xc2\xb7laboraci\xc3\xb3 en la premsa local durant els anys 1920 i 1930, on tractava i opinava sobre temes socials i del m\xc3\xb3n de l\xe2\x80\x99ensenyament. Per\xc3\xb2 la seva tasca no acabava en el m\xc3\xb3n de l\xe2\x80\x99ensenyament. El 1928, va ser elegida tinent de batle de l\xe2\x80\x99Ajuntament de Vila i es consolid\xc3\xa0 la seva labor pol\xc3\xadtica dins l\xe2\x80\x99\xc3\xa0mbit de l\xe2\x80\x99educaci\xc3\xb3. Va ser en aquesta \xc3\xa8poca, i gr\xc3\xa0cies al seu paper dins la pol\xc3\xadtica, quan va poder lluitar per una millora de les condicions educatives i entre altres coses per la contractaci\xc3\xb3 de m\xc3\xa9s mestres per als centres educatius. El 1930 va aconseguir un c\xc3\xa0rrec de pol\xc3\xadtica a l\xe2\x80\x99Ajuntament de les Piti\xc3\xbcses: era la primera dona a aconseguir-ho. Des de llavors, va ser l\xe2\x80\x99encarregada de l\xe2\x80\x99escola p\xc3\xbablica de preparat\xc3\xb2ria per a al\xc2\xb7lotes. Com a reconeixement de la seva vida dins el m\xc3\xb3n educatiu, va ser guardonada amb diferents distincions com l\xe2\x80\x99homenatge organitzat per l\xe2\x80\x99Ajuntament d\xe2\x80\x99Eivissa o el premi \xe2\x80\x9cMaestra distinguida\xe2\x80\x9d atorgat per la Direcci\xc3\xb3 General d\xe2\x80\x99Ensenyan\xc3\xa7a Prim\xc3\xa0ria.'